Төсөл

**МОНГОЛ УЛСЫН ИХ ХУРЛЫН ТОГТООЛ**

2024 оны ... дугаар                                                                                          Улаанбаатар

сарын ...-ны өдөр                                                                                                    хот

**Тогтоолд нэмэлт, өөрчлөлт оруулах тухай**

Монгол Улсын Их Хурлын тухай хуулийн 32 дугаар зүйлийн 32.5, 42 дугаар зүйлийн 42.5, 46 дугаар зүйлийн 46.7, 49 дүгээр зүйлийн 49.5 дахь хэсэг, Төрийн албаны тухай хуулийн 57 дугаар зүйлийн 57.13 дахь хэсгийг тус тус үндэслэн Монгол Улсын Их Хурлаас ТОГТООХ нь:

1."Цалингийн хэмжээг тогтоох итгэлцүүр батлах тухай" Монгол Улсын Их Хурлын 2020 оны 05 дугаар сарын 07-ны өдрийн 42 дугаар тогтоолд дор дурдсан агуулга бүхий 2 дугаар хавсралт нэмсүгэй:

1/Монгол Улсын Их Хурлын 2020 оны 42 дугаар тогтоолын 2 дугаар хавсралт:

**УЛС ТӨРИЙН АЛБАН ТУШААЛ ЭРХЭЛДЭГ ЗАРИМ АЛБАН ХААГЧИЙН АЛБАН ТУШААЛЫН ЦАЛИНГИЙН ХЭМЖЭЭГ ТОГТООХ ИТГЭЛЦҮҮР**

|  |  |  |
| --- | --- | --- |
| **Д/д** | **Албан тушаал** | **Албан тушаалын сарын цалингийн итгэлцүүр** |
| 1. | Улсын Их Хурлын гишүүний зөвлөх | 1.30 |
| 2. | Улсын Их Хурлын гишүүний туслах | 1.10 |
| 3. | Улсын Их Хурлын гишүүний бие төлөөлөгч-туслах | 1.00 |
| 4. | Улсын Их Хурал дахь нам, эвслийн бүлгийн ажлын албаны дарга | 1.50 |
| 5. | Улсын Их Хурал дахь нам, эвслийн бүлгийн ажлын албаны зөвлөх (ахлах зөвлөх) | 1.30 |
| 6. | Улсын Их Хурал дахь нам, эвслийн бүлгийн ажлын албаны ахлах референт | 1.10 |
| 7. | Улсын Их Хурал дахь нам, эвслийн бүлгийн ажлын албаны референт | 1.00 |
| 8. | Улсын Их Хурлын даргын ажлын албаны шадар туслах | 1.40 |
| 9. | Улсын Их Хурлын даргын ажлын албаны ахлах ажилтан | 1.30 |
| 10. | Улсын Их Хурлын даргын ажлын албаны ажилтан | 1.00 |
|  | Төрийн улс төрийн албан тушаалтны бүрэн эрхийн хугацаанд зөвхөн өөрт нь үйлчлэх албан тушаалын сарын цалингийн хамгийн өндөр шатлал | 1.00 |

2."Цалингийн хэмжээг тогтоох итгэлцүүр батлах тухай" Монгол Улсын Их Хурлын 2020 оны 05 дугаар сарын 07-ны өдрийн 42 дугаар тогтоолын хавсралтаар баталсан “Цалингийн хэмжээг тогтоох итгэлцүүр”-т дор дурдсан агуулгатай нэмэлт оруулсугай:

|  |  |  |
| --- | --- | --- |
| **Д/д** | **Төрийн үйлчилгээний албан тушаал** | **Албан тушаалын сарын цалингийн итгэлцүүр** |
| 2.1. | Төрийн үйлчилгээний албаны удирдах албан тушаал | 1.4 |
| 2.2. | Төрийн үйлчилгээний албаны гүйцэтгэх албан тушаал | 1.2 |
| 2.3. | Төрийн үйлчилгээний албаны туслах албан тушаал | 1.1 |
|  | Яамны эрхлэх асуудлын хүрээнд ажилладаг төрийн үйлчилгээний төсвийн байгууллагын даргын албан тушаалын сарын цалингийн хамгийн өндөр шатлал | 1.00 |

3."Цалингийн хэмжээг тогтоох итгэлцүүр батлах тухай" Монгол Улсын Их Хурлын 2020 оны 05 дугаар сарын 07-ны өдрийн 42 дугаар тогтоолын 1 дэх заалтыг дор дурдсанаар өөрчлөн найруулсугай.

“1.“Монгол Улсын Их Хурлын Тамгын газрын төрийн захиргааны болон үйлчилгээний удирдах, гүйцэтгэх, туслах албан тушаалын цалингийн хэмжээг тогтоох итгэлцүүр”-ийг 1 дүгээр, “Улс төрийн албан тушаал эрхэлдэг зарим албан хаагчийн албан тушаалын цалингийн хэмжээг тогтоох итгэлцүүр”-ийг 2 дугаар хавсралтаар тус тус баталсугай.”

4."Цалингийн хэмжээг тогтоох итгэлцүүр батлах тухай" Монгол Улсын Их Хурлын 2020 оны 05 дугаар сарын 07-ны өдрийн 42 дугаар тогтоолын хавсралтын “хавсралт” гэснийг “1 дүгээр хавсралт” гэж, мөн тогтоолын хавсралтаар баталсан “Цалингийн хэмжээг тогтоох итгэлцүүр”-ийн “Албан тушаал” гэснийг “Төрийн захиргааны албан тушаал” гэж, дэс дугаарын баганын “1” гэснийг “1.1.” гэж, “2” гэснийг “1.2.” гэж, “3” гэснийг “1.3.” гэж, “4” гэснийг “1.4.” гэж, “5” гэснийг “1.5.” гэж, “6” гэснийг “1.6.” гэж, “7” гэснийг “1.7.” гэж, “8” гэснийг “1.8.” гэж, “9” гэснийг “1.9.” гэж, “10” гэснийг “1.10.” гэж, “11” гэснийг “1.11.” гэж, “12” гэснийг “1.12.” гэж, “13” гэснийг “1.13.” гэж, “14” гэснийг “1.14.” гэж тус тус өөрчилсүгэй.

5."Цалингийн хэмжээг тогтоох итгэлцүүр батлах тухай" Монгол Улсын Их Хурлын 2020 оны 05 дугаар сарын 07-ны өдрийн 42 дугаар тогтоолын хавсралтаар баталсан “Цалингийн хэмжээг тогтоох итгэлцүүр”-ийн 15 дахь мөрийг хассугай.

6.Энэ тогтоолыг Монгол Улсын Их Хурлын тухай хууль /Шинэчилсэн найруулга/ хүчин төгөлдөр болсон өдрөөс эхлэн дагаж мөрдсүгэй.

Гарын үсэг

Төсөл

**МОНГОЛ УЛСЫН ИХ ХУРЛЫН ТОГТООЛ**

2024 оны ... дугаар                                                                                          Улаанбаатар

сарын ...-ны өдөр                                                                                                    хот

**Тогтоолд нэмэлт, өөрчлөлт оруулах тухай**

Монгол Улсын Их Хурлын тухай хуулийн 5 дугаар зүйлийн 5.1 дэх хэсгийг үндэслэн Монгол Улсын Их Хурлаас ТОГТООХ нь:

1.“Улсын Их Хурлын гишүүний төсөвт зардлыг төлөвлөх, тооцох, зарцуулах, тайлагнах журам батлах, зарим зардлын хэмжээг шинэчлэн тогтоох тухай” Монгол Улсын Их Хурлын 2008 оны 05 дугаар сарын 06-ны өдрийн 28 дугаар тогтоолын 1 дүгээр хавсралтаар баталсан “Улсын Их Хурлын гишүүний төсөвт зардлыг төлөвлөх, тооцох, зарцуулах, тайлагнах журам”, 2 дугаар хавсралтаар баталсан “Сонгогдсон тойрогтоо жилд ажиллах унааны лимит”-ийг энэ тогтоолын 1, 2 дугаар хавсралтаар тус тус шинэчлэн баталсугай.

2.“Улсын Их Хурлын гишүүний төсөвт зардлыг төлөвлөх, тооцох, зарцуулах, тайлагнах журам батлах, зарим зардлын хэмжээг шинэчлэн тогтоох тухай” Монгол Улсын Их Хурлын 2008 оны 05 дугаар сарын 06-ны өдрийн 28 дугаар тогтоолын 1 дэх заалтын 1, 2, 3, 4, 5 дахь дэд заалт, 5 дахь заалтыг тус тус хүчингүй болсонд тооцсугай.

3.Энэ тогтоолыг Монгол Улсын Их Хурлын тухай хууль /Шинэчилсэн найруулга/ хүчин төгөлдөр болсон өдрөөс эхлэн дагаж мөрдсүгэй.

Гарын үсэг

Монгол Улсын Их Хурлын 2024 оны …. дугаар тогтоолын 1 дүгээр хавсралт

**УЛСЫН ИХ ХУРЛЫН ГИШҮҮНИЙ ТӨСӨВТ ЗАРДЛЫГ ТӨЛӨВЛӨХ, ТООЦОХ, ЗАРЦУУЛАХ, ТАЙЛАГНАХ ЖУРАМ**

**Нэг.Нийтлэг үндэслэл**

1.1.Улсын Их Хурлын гишүүн /цаашид "гишүүн" гэх/ нь бүрэн эрхээ хэрэгжүүлэхэд шаардагдах зардлын тодорхой төсөвтэй байна.

1.2.Гишүүний өөрийн төсөвт зардал нь дор дурдсан бүрэлдэхүүнтэй байна:

1.2.1.үндсэн цалин;

1.2.2.албан ажлын онцгой нөхцөлийн болон бусад нэмэгдэл;

1.2.3.нийгмийн даатгалын шимтгэл;

1.2.4.сонгогдсон тойрогтоо ажиллах томилолтын зардал;

1.2.5.гэрээний үндсэн дээр ажиллуулах зөвлөх, туслахын болон бие төлөөлөгч-туслахын цалингийн зардал;

1.2.6.хотын дотор хэрэглэх унаа /суудлын автомашин/-ны зардал;

1.2.7.хууль, Улсын Их Хурлын бусад шийдвэрийн төсөл боловсруулах, хууль сурталчлах, бусад орны хууль тогтоомж, туршлагатай танилцах, судлахтай холбогдсон зардал;

1.2.8.холбогдох шийдвэрийн дагуу олгох бусад зардал.

1.3.Засгийн газрын гишүүнээр томилогдсон гишүүнд энэ журмын 1.2.4, 1.2.5, 1.2.7, 1.2.8-д заасан зардлын төсөв хамаарна.

1.4.Гишүүний бүрэн эрхээ хэрэгжүүлэхтэй холбогдсон нийтлэг арга хэмжээний дараахь зардлыг Улсын Их Хурлын жил бүрийн төсөвт тусгана:

1.4.1.холбооны зардал /албан өрөөний утасны зардал/;

1.4.2.Улсын Их Хурлын шугамаар зохиогдох ёслол, хүндэтгэлийн зэрэг нийтлэг арга хэмжээний унааны зардал;

1.4.3.бичиг хэрэг, шуудангийн зардал;

1.4.4.тэтгэвэр, тусламж, шагнал, урамшууллын зориулалттай зарим зардал;

1.4.5.гишүүний бүрэн эрхийн хугацаанд түүний амь нас, эрүүл мэнд, гэнэтийн ослын даатгалын хураамжийн зардал;

1.4.6.холбогдох шийдвэрийн дагуу төсөвлөгдсөн бусад зардал.

**Хоёр.Гишүүний төсөвт зардлыг төлөвлөх,   
тооцох журам**

2.1.Энэ журмын 1.2.1-1.2.8-д заасан гишүүний өөрийн төсөвт зардал тус бүрийг Улсын Их Хурлаас тогтоосон зардлын хэмжээгээр тооцон төлөвлөнө.

2.2.Энэ журмын 1.2.4-т заасан гишүүний сонгогдсон тойрогтоо ажиллах томилолтын зардалд дараахь зардлыг тооцон төлөвлөнө:

2.2.1.тогтоосон лимитийн дагуу олгох унааны зардал;

2.2.2.гишүүнд аймаг, орон нутагт очих, ирэх замын болон ор хоногийн зардал;

2.2.3.амь насны даатгалын зардал.

2.3.Энэ журмын 1.2.6-д заасан хотын дотор хэрэглэх унааны зардлыг Улсын Их Хурлаас тогтоосон лимит, автобаазтай байгуулсан гэрээнд заасан тарифыг үндэслэн төлөвлөнө.   
  
 2.4.Унаа, ор хоногийн зардал, тухайн аймаг, орон нутагт очих, ирэх замын зардал болон амь насны даатгалын зардлын хэмжээг төлөвлөхдөө тухайн үеийн үнэ тарифыг үндэслэнэ.   
  
 2.5.Улсын Их Хурлын Тамгын газар /цаашид "Тамгын газар" гэх/ нь энэ журмын 1.4-т заасан гишүүний нийтлэг арга хэмжээний зардал тус бүрийг холбогдох хууль тогтоомж, мөрдөж буй жишиг, урьд жилүүдийн дундаж гүйцэтгэл, инфляц, үнэ тарифын өөрчлөлт зэргийг харгалзан төлөвлөж, хэрэгжилтийг зохион байгуулна.

**Гурав. Гишүүний төсвийг зарцуулах, тайлагнах   
журам**

3.1.Тамгын газрын Санхүү, хангамж үйлчилгээний хэлтэс /цаашид "Санхүү, төсвийн асуудал хариуцсан нэгж" гэх/ нь гишүүний өөрийн төсөвт зардлыг гишүүн бүрийн нэрээр төсөвлөн, тэдний зөвшөөрөлтэйгөөр зориулалтынх нь дагуу зарцуулна.

3.2.Гишүүний төсвийн гүйцэтгэлийг тэдний бүрдүүлж, гарын үсэг зурж баталгаажуулсан зарцуулалтын тайлан, холбогдох санхүүгийн баримтыг үндэслэн Санхүү, төсвийн асуудал хариуцсан нэгж улирал бүр гаргаж, гишүүн тус бүрт танилцуулна.

3.3.Санхүү, төсвийн асуудал хариуцсан нэгж нь гишүүн болон бие төлөөлөгч-туслахын төсвийн гүйцэтгэлийг гаргахдаа хэтрэлт, хэмнэлтийг зардлын зүйл, анги тус бүрээр тооцон мэдээлж, холбогдох арга хэмжээг авч хэрэгжүүлнэ.

3.4.Гишүүн өөрөө хүсвэл орон тооны туслах авч ажиллуулахгүйгээр түүнд зориулан батлагдсан төсвийг судалгаа, сурталчилгаа, мэдээллийн материал бэлтгүүлэх зориулалтаар ашиглаж болох бөгөөд энэ талаар Санхүү, төсвийн асуудал хариуцсан нэгжтэй урьдчилан тохиролцсон байна.

3.5.Гишүүний өөрийн төсвийг сар, улирлаар хуваарилах бөгөөд урьд олгогдсон төсвийн гүйцэтгэлийн санхүүгийн баримт, тайланг бүрэн гаргасны дараа тэдний бичгээр ирүүлсэн хүсэлтийг үндэслэн дараагийн сар, улирлын төсөвт зардлыг тухай бүрт нь олгоно.

3.6.Төсөвт зардлаа хэтрүүлэн зарцуулсан тохиолдолд илүү зарцуулсан зардлыг тухайн гишүүн болон бие төлөөлөгч-туслахаар бүрэн төлүүлнэ.

3.7.Энэ журмын 1.2.6-д заасан хотын дотор хэрэглэх унааны зардлыг дараах байдлаар тооцож олгоно:

3.7.1.гишүүн өөрөө хүсэлт гаргасан тохиолдолд 1 км-ийг санхүү, төсвийн асуудал эрхэлсэн төрийн захиргааны төв байгууллагаас баталсан эрх зүйн актаар тогтоосон лимитийг үндэслэн тооцож өөрт нь олгох;

3.7.2.унаа хэрэглэсэн тохиолдолд 1 км-ийг санхүү, төсвийн асуудал эрхэлсэн төрийн захиргааны төв байгууллагаас баталсан эрх зүйн актаар тогтоосон лимитийг үндэслэн тооцож хэмнэгдсэн лимитийн зардлыг өөрт нь олгох;

3.7.3.Байнгын хорооны дарга нэг сараас дээш хугацаагаар эзгүй байх тохиолдолд түүнийг албан ёсоор орлон ажилласан гишүүнд Байнгын хорооны даргын унааны лимитийн зөрүүг олгох.

3.8.Унаа хэрэглэсэн тухай гүйцэтгэлийн баримтыг үндэслэн унааны зардлын хэтрэлт, хэмнэлтийн тооцоог гаргаж тухайн гишүүнтэй тохиролцсоны дагуу дараа сарын 10-ны дотор багтаан хэтрэлт, хэмнэлтийн асуудлыг шийдвэрлэнэ.

3.9.Гишүүн энэ журмын 1.2.7-д заасан төсөвт зардлыг зориулалтын дагуу зарцуулах төсөв, төлөвлөгөөг боловсруулан санхүүжилтийг авах бөгөөд түүний гүйцэтгэлийн талаархи тайлан, тооцоог гарган, холбогдох баримтаар баталгаажуулж Санхүү, төсвийн асуудал хариуцсан нэгжтэй тухай бүр тооцоо хийнэ.

3.10.Энэ журмын 1.2-т заасан гишүүний өөрийнх нь төсөвт зардлын цалингийн сангаас бусад зардлыг түүний зөвшөөрлөөр зөвхөн хооронд нь шилжүүлэн зарцуулж болох бөгөөд өөр зүйлд зарцуулахыг хориглоно.

-----оОо-----

Монгол Улсын Их Хурлын 2024 оны …. дугаар тогтоолын 2 дугаар хавсралт

**СОНГОГДСОН ТОЙРОГТОО ЖИЛД АЖИЛЛАХ УНААНЫ ЛИМИТ**

**A.Тойргоос сонгогдсон гишүүн**



**Б.Жагсаалтад сонгогдсон гишүүн**





Төсөл

**МОНГОЛ УЛСЫН ИХ ХУРЛЫН ТОГТООЛ**

2024 оны ... дугаар                                                                                          Улаанбаатар

сарын ...-ны өдөр                                                                                                    хот

**Тогтоол хүчингүй болсонд**

**тооцох тухай**

Монгол Улсын Их Хурлын тухай хуулийн 5 дугаар зүйлийн 5.1 дэх хэсгийг үндэслэн Монгол Улсын Их Хурлаас ТОГТООХ нь:

1.“Монгол Улсын Их Хурлын Тамгын газрын дүрэм батлах тухай” Монгол Улсын Их Хурлын 2006 оны 06 дугаар сарын 22-ны өдрийн 62 дугаар тогтоолыг хүчингүй болсонд тооцсугай.

2.Энэ тогтоолыг Монгол Улсын Их Хурлын тухай хууль /Шинэчилсэн найруулга/ хүчин төгөлдөр болсон өдрөөс эхлэн дагаж мөрдсүгэй.

Гарын үсэг

Төсөл

**МОНГОЛ УЛСЫН ИХ ХУРЛЫН ТОГТООЛ**

2024 оны ... дугаар                                                                                          Улаанбаатар

сарын ...-ны өдөр                                                                                                    хот

**Тогтоолд өөрчлөлт оруулах тухай**

Монгол Улсын Их Хурлын тухай хуулийн 5 дугаар зүйлийн 5.1 дэх хэсгийг үндэслэн Монгол Улсын Их Хурлаас ТОГТООХ нь:

1.“Зарим албан тушаалтны цалингийн хэмжээг тогтоох тухай” Монгол Улсын Их Хурлын 2019 оны 05 дугаар сарын 31-ний өдрийн 57 дугаар тогтоолын 1 дэх заалтын хүснэгтийн 1, 2, 3, 4 дэх мөрийг хассугай.

2.Энэ тогтоолыг Монгол Улсын Их Хурлын тухай хууль /Шинэчилсэн найруулга/ хүчин төгөлдөр болсон өдрөөс эхлэн дагаж мөрдсүгэй.

Гарын үсэг